Tillögur að endurbótum á Skallagrímsgarði kynntar fyrir íbúum Snemma í vor vann Samson Bjarnar Harðarson landslagsarkitekt tillögur um endurbætur á Skallagrímsgarði í Borgarnesi . Tillögurnar vann Samson fyrir Borgarbyggð og voru þær lagðar fram í skýrsluformi til umræðu í umhverfis - og skipulagsnefnd í apríl . Nefndin tók þá ákvörðun að kynna tillögurnar fyrir íbúum áður en ákvörðun um að hefja framkvæmdir yrði tekin . Nú hefur verið ákveðið að kynning þeirra fari fram í Skallagrímsgarði fimmtudaginn 27. júní nk. kl. 16 þar sem Samson mun fara yfir tillögur sínar og kynna þær fyrir íbúum . Í samtali við Skessuhorn sagði Samson að um fyrstu tillögur sé að ræða . Tillögurnar eru þó ekki fastmótaðar og enn í mótun . Í skýrslunni segir Samson að markmið breytinganna sé að ná aftur fram þeim grunnþáttum sem einkenndu Skallagrímsgarð í marga áratugi , svo sem grunnform hans , stígakerfi og skrúðgarðayfirbragð . Að hans mati er ástand garðsins ekki í samræmi við þær væntingar sem gerðar eru til aðalskrúðgarðs bæjarins , einkum vegna þess að trjágróður hans er orðinn of mikill . Gróður er ýmist of þéttur og of hávaxinn þannig að skuggamyndun er orðinn meiri en góðu hófu gegnir . Þessi mikla skuggamyndun rýrir verulega vaxtarskilyrði lágvaxnari skrautgróðurs og grasflata auk þess sem hann gerir garðinn ófýsilegri til dvalar fyrir fólk . Þéttur trjágróður hindrar einnig yfirsýn yfir garðinn og það flæði og aðgengi sem æskilegt er í almenningsgarði .